Source: http://scripta.kotus.fi/visk/sisallys.php?p=1568
Timestamp: 2020-08-15 08:05:06+00:00
Document Index: 14603821

Matched Legal Cases: ['§ 1568', '§ 1568', '§ 1611', 'kko ', '§ 1641', '§ 1713']

VISK - § 1568 Voimisverbien kieltohakuisuus
SISÄLLYS > ILMIÖT > Modaalisuus > Modaaliverbit > Mahdollisuutta ilmaisevat modaaliverbit > Voida ja sen dynaamiset vastineet > § 1568 Voimisverbien kieltohakuisuus
Dynaamisilla voimisverbeillä on joitakin ominaisuuksia, joiden suhteen ne erottuvat yleisistä modaaliverbeistä. Yksi tällainen on kieltohakuisuus (» § 1611, 1634) ja ylipäätään esiintyminen kiellon tai kieltäytymisen perusteluna (a). Tällöin verbillä täsmennetään kieltäytymisen syytä: onko esim. kyse siitä, ettei aika riitä, vai siitä, että ei jaksa jotakin tai pysty johonkin.
Olisit edes vihjaissut, ettet ehkä ehdi kaikkea hoitaa. (k) | Hän voisi tuoda niitä sinun dekkareitasi, en jaksa nyt lukea vakavia. (k) | Eukko valittaa. Sanoo ettei kehtaa kutsua vieraita. (k) | Hotelli Royal kihisi ulkomaisia lehtimiehiä, eikä Michel malttanut pysyä sieltä poissa. (k) | Päätöksen jälkeen kukaan ministeri ei tohdi soittaa Taxellille, joka odottaa ratkaisua työhuoneessaan. (L) | Ei mutta kato että eihän se nyt sua nyt aivan huali näännyttää yhtä ihmistä. (.) et sä oot monessa kuviossa. (p)
Dynaamiset voimisverbit esiintyvät paitsi kielto- myös kysymyslauseissa, joissa jätetään asiaintilan mahdollisuus avoimeksi (b) (» § 1641). Myös konditionaalin sisältävät toteutumattomuuskontekstit suosivat näitä modaaliverbejä (c).
Ilona: Onks sul nyt niin kiire että sä- ehdiksä ottaa [ilmoitustekstin].
Maija: Kyllä minä kerkiän ottaa. joo (p)
T: Jaa täs on Tuula Raniin Joensuusta, onkohan tuo sähköasentaja Heikki Virtanen tavattavissa.
V: No ku hän meni tuonne rantaan saunaan.
T: Aha tuota kärsiikö vielä tänä iltana soittaa vai soitanko joskus toiste.
V: Kyllä yh kyllä passaa soittaa. (p)
Hän olisi hypännyt veneestä suoraan järveen, jos olisi tohtinut ja osannut uida. (k) | Seppä antaa piristä monta kertaa ja empii. Viitsisikö vastata? (k)
Tietyt arkaluontoiset puhetoiminnot, esim. pyynnöt (d) tai ehdotukset, asettavat vastaanottajalle velvoitteen. Ne ovat niin ikään konteksteja, joissa dynaamisia voimisverbejä esiintyy – joko itse pyynnössä (e) tai sen perustelussa (f):
Minä vaivaan sinua pienellä periaatejutulla. Viitsitkö tulla tuohon ikkunan ääreen! (k) | Osaatteko sanoa, miksei venäläisiin ole merkitty mitään lastia? (k)
Näiden seikkojen vuoksi rohkenen tarjota kirjoittamaani omaelämäkertaa yhtiönne julkaistavaksi. (k)
V: Pyydänks mä vielä et Satu soittaa tai
S: No jos se tota viittii. Me ei olla kyl illalla kotona mut täs joku päivä tai mä voin soittaa sille töihin joskus. (p)
Varsinkin dynaamiset modaaliverbit esiintyvät myös affektisissa lausumissa; nämäkin ovat usein interrogatiivimuotoisia (» § 1713):
Voi, miten Adek saattoikin olla niin mitätön. (k) | Kuinka kehtaat herjata rakasta opettajaasi, joka on aina oikeassa? (k) | Kehtaatkin solvata minua, epäillä rakkauttani ja kunniaani. (k) | Kuinka kukaan jaksaakin nauraa niin paljon kuin Inkku. (k)